Source: https://ejeb.atlatszo.hu/2020/03/21/rendkivuli-ugyrendre-allt-at-a-birosag-ezek-a-legfontosabb-valtozasok/
Timestamp: 2020-04-04 02:59:10+00:00

Document:
Rendkívüli ügyrendre állt át a Bíróság – ezek a legfontosabb változások | Strasbourgi Figyelő
2020. 03. 21. 2020. 03. 22.
A Bíróság friss közleményében tudatta, hogy a rendkívüli helyzetre és a francia hatóságok intézkedéseire tekintettel kivételes intézkedéseket vezet be, amik számos ponton érintik a Bíróság működését.
A közlemény kiemeli, hogy a Bíróság legfontosabb funkcióit a távmunka eszköztárát felhasználva változatlanul ellátja,
különösen a prioritást élvező, és/vagy ideiglenes intézkedést igénylő ügyekben nem lesz fennakadás.
Ideiglenes intézkedést a Bíróság akkor hoz, ha azonnali és visszafordíthatatlan sérelem veszélye áll fenn. Ilyenkor az érdemi döntésig a Bíróságnak joga van a részes államoknál kezdeményezni például a vitatott intézkedés végrehajtásának felfüggesztését. Ilyen lehet egy esetleges kitoloncolás olyan célállamba, ahol a kérelmező élete veszélybe kerülne.
A Bíróság már eddig is priorizált az ügyek között. Az első helyen kiemelt kategóriába a kérelmező életét vagy egészségét potenciálisan veszélyeztető ügyek, a szabadság esetleges jogellenes elvonásával kapcsolatos kérdések és a kérelmező személyes vagy családi szféráját közvetlenül érintő esetek tartoznak. A gyermekek helyzetét érintő ügyeket ezen ügycsoporton belül is fokozott gyorsasággal bírálja el a Bíróság.
Gyakorló jogászok számára fontos információ, hogy a Bírósághoz fordulásra nyitva álló, a jogerős hazai döntéstől számított
hat hónapos kérelem-benyújtási határidőt a Bíróság március 16-tól egy hónappal meghosszabbítja.
A márciusra és áprilisra kitűzött meghallgatások elmaradnak, a március 16-án még le nem járt, egyes eljárási cselekményekre vonatkozó határidők egy hónapos időtartammal meghosszabbodnak. A Bíróság épülete zárva tart.
A közlemény is kiemeli, hogy a helyzetet a Bíróság folyamatosan figyelemmel kíséri. Nem kizárható a most elrendelt szabályok hosszabb ideig fenntartása, egyes intézkedések meghosszabbítása, vagy akár új intézkedések bevezetése sem.
A Strasbourgi Figyelő blogon minden fontos, a Bíróság működését és a kérelmezők jogait érintő hírről beszámolunk.
Címlapkép: a Nagykamara üres tárgyalóterme. Forrás: https://bit.ly/2U64kkx

References: Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság